5 หุ้นโรงไฟฟ้าวิ่งคึก! BGRIM นำทีมพุ่ง 6% โบรกฯชี้ Q2 โตเด่น รับไฮซีซั่นหน้าร้อน-WFH หนุน
5 หุ้นโรงไฟฟ้าวิ่งคึก! BGRIM นำทีมพุ่ง 6% โบรกฯชี้ Q2 โตเด่น รับไฮซีซั่นหน้าร้อน-WFH หนุน
27 พ.ค. 2564

ผู้สื่อข่าวราบงานว่า หุ้นกลุ่มโรงไฟฟ้าขยับขึ้นถ้วนหน้าวันนี้(27พ.ค.2564) นำโดยหุ้นบริษัท บี.กริม เพาเวอร์ จำกัด (มหาชน) หรือ BGRIM ราคาหุ้น ณ เวลา 11.17 น. อยู่ที่ 44.00 บาท บวก 2.50 บาทหรือ เพิ่มขึ้น 6.02%  มูลค่าซื้อขาย 814.86 ล้านบาท
ด้านบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ราคาหุ้น ณ เวลา 11.22 น. อยู่ที่ 73.00 บาท บวก 3.00 บาท หรือเพิ่มขึ้น 4.29% มูลค่าซื้อขาย 1.15 พันล้านบาท
ส่วนหุ้นบริษัท พลังงานบริสุทธิ์ จำกัด (มหาชน) หรือ EA ราคาหุ้น ณ เวลา 11.24 น. อยู่ที่ 60.75 บาท บวก 1.75 บาท หรือ เพิ่มขึ้น 2.97% มูลค่าซื้อขาย 742.45 ล้านบาท
ขณะที่บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ  GULF ราคาหุ้น ณ เวลา 11.25 น. อยู่ที่ 33.75 บาท บวก 0.75 บาท หรือเพิ่มขึ้น 2.27% มูลค่าซื้อขาย 248.80 ล้านบาท
ส่วนบริษัท ผลิตไฟฟ้า จำกัด (มหาชน) หรือ EGCO ราคาหุ้น ณ เวลา 11.26 น. อยู่ที่ 174.50 บาท บวก 5.50 บาท หรือ เพิ่มขึ้น 3.25% มูลค่าซื้อขาย 311.52 ล้านบาท
บล.ดีบีเอส วิคเคอร์ส (ประเทศไทย) ระบุในบทวิเคราะห์ฯว่า หุ้น BGRIM,GPSC และ GULF เป็นหุ้นเด่นในกลุ่มโรงไฟฟ้า จากการมองไตรมาส 2/64 เป็น High Season ของธุรกิจโรงไฟฟ้า เนื่องจากเป็นช่วงที่ภาคครัวเรือนใช้พลังงานไฟฟ้าสูง เพราะเป็นฤดูร้อน และอากาศก็ร้อนขึ้นเรื่อย ๆ ประกอบกับมี Work from home (WFH) อีกรอบในช่วงโควิด-19 ระบาดระลอกที่ 3 ด้วย
ส่วนความต้องการใช้ไฟฟ้าภาคอุตสาหกรรมไตรมาส 2/64 ก็คาดว่าจะสูงขึ้น เทียบช่วงเดียวกันของปีก่อน เพราะไตรมาส 2/63 เป็นช่วงล็อกดาวน์เต็มรูปแบบ แต่ไตรมาส 2/64 มีการผลิตตามปกติ
อีกทั้งหลายโรงไฟฟ้ามีกำลังการผลิตไฟฟ้าเข้ามาเพิ่ม เช่น BGRIM มี COD โรงไฟฟ้าพลังลม ในไตรมาส 2/64, GPSC มี COD โรงไฟฟ้า VSPP เป็นต้น ขณะที่ต้นทุนก๊าซยังอยู่ในระดับต่ำกว่าช่วงเดียวกันของปีก่อน
ดังนั้นจึงประเมินว่าปริมาณการผลิตและจำหน่ายไฟฟ้าในไตรมาส 2/64 จะเพิ่มขึ้นทั้ง เทียบช่วงเดียวกันของปีก่อน และ เทียบไตรมาสก่อนหน้า และคาดการณ์ว่า Core profit ของธุรกิจไฟฟ้าก็จะขยายตัวได้ดีไปด้วย